 Igbo sị na ọ na-aka mma ibu ụzọ maba ọkwà mmiri tupu òzùzò ya, maka na agha a kàrà àkà adịghị eri ngọwọrọ. Ka ọ dị taa, gọọmenti steeti Anambra eburula amụmà inye nkuzi ya wee gaa nỌdekpe dị nokpuru ọchịchị Ọgbaru, iji kọwaara ma nyekwa ọzụzụ banyere ihe dị iche-iche ha kwèsìrì ịma na ime na nkwadobe maka ìjú mmiri nke a na-atụ anya na ọ ghaghị ịgba na mpaghara ahụ nahọ a dịka ọ na-eme na mbụ.  Ya bụ atụmatụ nkuzi, nke a nọkwàrà nime ya wee nye ọgwụgwọ ọrịa nefù nyègara ndị obodo ahụ, bụ nke a hàzìrì site na njikọ aka ụlọ ọrụ òtù mba ụwa na-ahụ maka ahụike, bụ ụlọ ọrụ World Health Organization nà isi ngalaba ụlọ ọrụ na-ahụ maka ahụike na ya bụ steeti.Nokwu ya na mmèmmé ahụ, kọmishọna na-ahụ màkà ahụike na steeti ahụ, bụ Dọkịta Vincent Ọkpala mèrè ka a mara na ọ bụ ndị bi na mpaghara ebe ahụ ìjú mmiri na-eme mkpamkpa ka e hìbèèrè atụmatụ ahụ, dịka a hụtara ya dịka ihe dị oke mkpà na ihe ga-abàra ha uru nke ukwúù.O kelèrè aka na-achị steeti ahụ, bụ gọvanọ Willie Obianọ maka ezi ịgba mbọ nke ọchịchị ya noge ahụ ya bụ oke iju mmiri wakpòrò ndị mpaghara ahụ nahọ gara aga, bụkwa nke o siri na ya wee dọta enyemaka òtù mba ụwa dị iche-iche, bụ ndị gbatakwara ọsọ enyemaka nke ha nọtụtụ ụzọ.Na ntụnye nke ya, onyeisi nhàzi ụlọ ọrụ World Health Organization na steeti ahụ, bụ maazị Dọkịta Chukwumụanya Igboekwu kwùrù na gọọmenti steeti ahụ kpọtụụrụ ha, wee kọwatara ha bànyere nkwadóbé maka iju mmiri nke ahọ a, nke mezịrị ka ha na onwe ha kpọtụrụ ma nweta nkwàdo site naka isi ngalaba na-ahụ maka ọnọdụ gbanụgbanụ nụlọ ọrụ òtu mba ụwa bụ United Nations. O mekwàzịrị ka a mara na ha emepùtela ọtụtụ ihe dị iche-iche nime-ime obodo, ọ kachasị dịka o sìrì metụta ịdọ ndị mmadụ aka na ntị, inye nkuzi na ime nkwadobe maka ya bụ iju mmiri nke e kwùrù na ọ ga-agba nnukwu nahọ a.Ndị dọkịta na ndị ọzọ ma nke ekwe na-akụ nọrụ ahụike nọrọ na mmemme ahụ wee nyòchaa ọtụtụ ndị mmadụ sonyere na ya ahụ ma nyekwa ha ọgwụgwọ nefù, nke gụnyere ndịikom ma ndinyòm, tinyere ụmụntakịrị nọ nagbàtà ọnwa efu na ọnwa isii, ọ kachasị dịka o sìrì metụta ọrịa ịbà, ọrịa ọnyụnyụ na ọgbụgbọ, ya na ụfọdụ ọrịa ndị ọzọ na-efe èfè.Onyeisi ọchịchị obodo Ọdekpe, bụ maazị Vincent Okei fọrọ ekele nụkpa wee bunye ọchịchị steeti Anambra maka ezi ọrụ, ọbụnadị dịka ọ gbàrà akaebe na obodo ahụ na-abụkarị ndị mbụ na-ebu ụzọ erita úrù oge ọbụla a chịkọbara ihe metụtara nsogbu ahụike na steeti ahụ.O kwùrù hoohaa na ìjú mmiri na-ebì obodo ahụ aka ọjọọ, nke na ụdị mkpamkpa ya bụ ajọ ọnọdụ kpàrà nebe ahụ nahọ gara aga kwèsìrì ka e lebàra ma kpachàpụkwara ya anya nke ukwuu. Ọ kpọkùzịrị ụmụafọ obodo ahụ ka ha tinye nọrụ ma mezùpùta ihe niile dị iche-iche ha mụtàrà na nkuzi ahụ e nyèrè. 